Apple erken fout met iPhone X, MacBook Pro | Netwerk24
Deur Petrus Malherbe 12 November 2018 16:05
'n Apple iPhone X.
Party mense se iPhone X, wat meer as R20 000 kos, se raakskerm gee probleme terwyl sommige MacBook Pro-rekenaars se hardeskywe data kan uitwis.
Luidens 'n verklaring word ander iPhones, waaronder die nuwe iPhone XS, XS Max en XR, nie deur die probleem geraak nie.
Die maatskappy bied aan om die fout gratis te herstel.
In die geval van die MacBook Pro sal Apple ook die hardeskyf gratis versien indien dit probleme gee.
Die probleem is glo beperk tot 'n "handjievol" hardeskywe van onderskeidelik 128 gigagrepe en 256 gigagrepe wat tussen Junie 2017 en Junie 2018 verskeep is, sê Apple.
Die fout met die iPhone X se raakskerm sluit in dat dit nie reageer op aanraking deur 'n gebruiker nie, of in sommige gevalle dat dit reageer al het die gebruiker nie daaraan geraak nie.
Die maatskappy is bereid om die fout gratis reg te stel tot drie jaar nadat die foon aangeskaf is, maar waarsku dat ander koste dalk bygevoeg kan word indien ander foute met 'n toestel bespeur word.
"As jou iPhone X enige ander skade het wat die regstel van die probleem kan verhinder, soos 'n gekraakte skerm, sal dit eers reggestel moet word," verduidelik die maatskappy.
In die geval van die MacBook Pro sal die maatskappy ook al jou data moet wis om die hardeskyf te herstel en daarom word gebruikers aangeraai om 'n rugsteunkopie van al hul data te maak.
Dié bekentenis volg byna 'n jaar nadat Apple erken het hy maak ouer iPhones doelbewus stadiger weens 'n probleem met die fone se battery wat nie sy gevorderde bedryfstelsel kan hanteer nie.